আগন্তুক লোকসভা নিৰ্বাচনত অসমৰ ১০টা সমষ্টিৰ বাবে প্ৰাৰ্থী চূড়ান্ত কৰিলে বিজেপিয়ে। ১০জন প্ৰাৰ্থীৰ তালিকাত অন্তৰ্ভুক্ত হ'ল ৮খন নতুন মুখ। তাৰ বিপৰীতে নাম বাদ পৰিল ৫জন কৈ বৰ্তমানৰ সাংসদৰ।
বিজেপিয়ে এইবাৰ টিকেট নিদিয়া ৫জন সাংসদৰ ৩গৰাকীয়ে হৈছে আৰ এছ এছৰ প্ৰবীণ সদস্য। তেওঁলোক তেজপুৰৰ ৰাম প্ৰসাদ শৰ্মা, নগাঁৱৰ ৰাজেন গোহাঁই আৰু মঙলদৈৰ ৰমেন ডেকা।
তেওঁলোকৰ বিপৰীতে তেজপুৰ আৰু নগাঁৱত প্ৰাৰ্থিত্ব পালে কংগ্ৰেছৰ পৰা বিজেপিলৈ যোৱা পল্লৱলোচন দাস আৰু ৰূপক শৰ্মাই। অৱশ্যে মঙলদৈ সমষ্টিত টিকেট পোৱা দিলীপ শইকীয়া আৰ এছ এছৰেই মানুহ।
কিন্তু প্ৰাৰ্থিত্বৰ দাবীদাৰ হোৱাৰ পাছতো তিনিজনকৈ পুৰণি আৰ এছ এছ কৰ্মী বিজেপিৰ টিকেটৰ পৰা বঞ্চিত হ'বলগীয়া বিষয়টো নিশ্চয়কৈ চিন্তনীয়।
আৰ এছ এছৰ এটা সূত্ৰই প্ৰকাশ কৰা মতে মূলতঃ প্ৰাৰ্থীকেইজনৰ বয়স, তেওঁলোকৰ বিৰুদ্ধে থকা প্ৰতিস্থানবিৰোধী ঢৌ আৰু বিতৰ্কই টিকটৰ পৰা তেওঁলোকক বঞ্চিত কৰিছে।
সমান্তৰালভাৱে নাগৰিকত্ব বিধেয়কবিৰোধী আন্দোলনৰ বাবেও তেজপুৰ, নগাওঁ আৰু মঙলদৈত বিজেপি-আৰ এছ এছে নতুন মুখক প্ৰাৰ্থিত্ব প্ৰদানৰ সিদ্ধান্ত ল'বলগীয়া হৈছে।
আৰ এছ এছ বা বিজেপিৰ কোনো নেতাই যদিও প্ৰকাশ কৰা নাই তথাপিও দিচপুৰৰ চৰকাৰক অস্থিৰ কৰি পেলোৱা নাগৰিকত্ব সংশোধনী বিধেয়কবিৰোধী আন্দোলনৰ পাছত বিজেপিয়ে নতুন মুখক প্ৰাৰ্থিত্ব প্ৰদানত গুৰুত্ব দিয়াত প্ৰাধান্য দিয়াৰ কথাও নুই কৰিব নোৱাৰি। কাৰণ নতুন মুখক প্ৰাৰ্থিত্ব দি দলটোৱে ভোটাৰক, বিশেষকৈ যুৱ ভোটাৰক, আকৃষ্ট কৰাৰ চেষ্টা চলাইছে বুলি ধাৰণা কৰিব পাৰি।
উল্লেখ্য যে, বিজেপিয়ে শিলচৰ সমষ্টিত টিকেটৰ বাবে বাচনি নকৰিলে প্ৰবীণ আৰ এছ এছ কৰ্মী, প্ৰাক্তন মন্ত্ৰী তথা তিনিবাৰৰ সাংসদ কবিন্দ্ৰ পুৰকায়স্থকো। তেওঁৰ বয়স যথেষ্ট হৈছে, সেয়ে স্বাভাৱিকতে টিকট নাপালেও তেওঁৰ নাম আনকি বিবেচনাতো নাহিল।
ইপিনে, আৰ এছ এছৰ পৰিচয় থকাৰ পাছতো তিনিগৰাকী জ্যেষ্ঠ নেতাই টিকট নোপোৱা বিষয়টোত আৰ এছ এছৰ অসমৰ বৌদ্ধিক প্ৰমুখ তীৰ্থ শংকৰ দাসে নৰ্থ-ইষ্ট নাওক কয় যে বিজেপিয়ে টিকট দিয়া নিদিয়াটোত দলেই সিদ্ধান্ত লৈছে। তাত আৰ এছ এছৰ কথা নাই।
তেওঁ লগতে কয় যে যিসকল নতুন প্ৰাৰ্থীয়ে অহা পাঁচ বছৰত দলৰ নীতি-আদৰ্শ সূচাৰুৰূপে পালন কৰিব নোৱাৰে তেৱোঁ আগলৈ টিকেটৰ পৰা বঞ্চিত হ'ব পাৰে।
মোদী পাছ, নাড্ডা ফেইল! বিজেপিৰ ৰাষ্ট্ৰীয় সভাপতিৰ ৰাজ্য হিমাচলত কংগ্ৰেছৰ মুখ্যমন্ত্ৰী হ'ব কোন?
গান্ধীৰ ৰাজ্যত বিপৰ্যস্ত কংগ্ৰেছ; কিয় গুজৰাটৰ নিৰ্বাচনী ইতিহাসৰ আটাইতকৈ বেয়া ফলাফল কংগ্ৰেছৰ?
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
